Eftirfarandi viðtal birtist í Fréttablaðinu í dag og er tekið af tilefni fimm ára afmælis hjartalif.is . Björn Ófeigsson fékk hjartaáfall í febrúar árið 2003 , aðeins 37 ára gamall . Vegna læknamistaka fékk hann í kjölfarið hjartabilun og líf hans hefur ekki verið samt síðan . „ Eftir að ég fékk hjartaáfallið fór ég að leita á Netinu eftir upplýsingum . Ég var ráðvilltur og vildi sökkva mér í upplýsingar en saknaði þess að finna ekki heildstæðan vef með öllum upplýsingum á einum stað , “ segir Björn sem stofnaði í kjölfarið vefinn www.hjartalif.is með góðri hjálp konu sinnar , Mjallar Jónsdóttur . Vefurinn er nú fimm ára og hefur fengið viðurkenningar , meðal annars hlotið Íslensku vefverðlaunin sem besti einstaklingsvefurinn árið 2007 . „ Hugmyndin var að fólk gæti farið inn á síðuna og dvalið þar í langan tíma . Við erum ekki með marga en vel valda tengla á síður sem við vitum að eru með áreiðanlegar og góðar upplýsingar , “ segir Björn . Hann skannar fjölmiðla frá degi til dags og setur inn á vefinn það sem tengist hjartanu . „ Síðan skrifa ég mína sögu og hugleiðingar og Mjöll skrifar út frá sjónarhóli aðstandanda , svo fólk fái innsýn inn í heim þeirra líka , “ útskýrir Björn . Hann segir ekki aðeins sjúklinga leita á vefnum heldur noti heilbrigðisstarfsfólk hann töluvert . Birni er umhugað um öryggi sjúklinga þar sem hann lenti sjálfur í læknamistökum . „ Ég hef gert svolítið af því að beina sjónum að öryggi sjúklinga . Ég fylgist vel með umræðunni í þessum geira , hef mínar skoðanir og skrifa um þær í pistlum á síðunni , “ segir Björn og er gagnrýninn á stefnu stjórnvalda í heilbrigðismálum . „ Mér hefur fundist athyglisvert að á sama tíma og Landspítalinn er í blóðugum niðurskurði þá ætli menn að setja það á oddinn að sjúkrahúsið verði eitt af bestu háskólasjúkrahúsum í Norður-Evrópu á næstu árum , “ segir hann kaldhæðinn . Líf Björns gjörbreyttist við hjartaáfallið fyrir sjö árum . „ Allt mitt líf fór á hvolf og allar þær hugmyndir sem ég hafði um lífið og tilveruna snerust við . Ég verð aldrei samur , “ segir Björn . Hann býr í Danmörku nú um stundir þar sem Mjöll , kona hans , er í meistaranámi í sálfræði . Þau hjónin héldu utan í fyrrasumar og því hefur Björn fengið að kynnast dönsku heilbrigðiskerfi og hvernig er hlúð að sjúklingum eins og honum . Hann segir muninn töluverðan því vegna meiri fjölda sé mun meira í boði . „ Fyrir mig , sem lent hef í mistökum heima á Íslandi , er mikill léttir að koma inn á heilbrigðisstofnun þar sem ekki eru menn sem ég hef dregið fyrir dómstóla . Á Íslandi þekkja allir alla og ef maður hefur eitthvað upp á einhvern að klaga ertu kominn með allt kerfið upp á móti þér , “ segir Björn ákveðið .